Kaksihäntäinen koira

**Unkarin Kaksihäntäinen koira -puolue** (unk. *Magyar Kétfarkú Kutya Párt,* lyhennettynä MKKP) on unkarilainen satiirinen eli ns. vitsipuolue. Se on rekisteröity puolueeksi vuonna 2014. Kotisivullaan puolue kertoo vastustavansa yhden johtohahmon ympärille ryhmittyviä puolueita ja pyrkivänsä luomaan poliittisia luovia yhteisöjä, joissa ruohonjuuritason aloitteet pääsevät esiin ja pääpaino on todellisten ongelmien käsittelyssä paikallistasolla. Puolue on tarkkailijajäsenenä Euroopan piraattipuolueessa.

## Perustaminen
Puolue ”osallistui” parlamenttivaaleihin ensimmäisen kerran vuonna 2006. Vaalijulisteissa, joita näkyi lähinnä Szegedissä, kaikki ehdokkaat yhtä lukuun ottamatta olivat nimeltään István Nagy (mahdollisimman tavallinen unkarilainen nimi), ja puolueen vaalilupauksiin kuuluivat ikuinen elämä, ilmainen olut ja verojen vähentäminen. Puolue lupasi myös taistella kasvien oikeuksien puolesta.

Vuonna 2010 puolue julkaisi ensimmäisen varsinaisen ohjelmansa. Siinä puolue lupaa ikuisen elämän, ilmaisen oluen ja verovähennysten lisäksi muun muassa rakentaa planeettojenvälisen avaruusaseman Szegediin, käynnistää puli-koirien viennin Jamaikaan, keventää painovoimaa ja saattaa voimaan maailmanrauhan. Samana vuonna puoluejohtaja Gergely Kovács ilmoitti pyrkivänsä Szegedin pormestariksi, ja järjestönä nimellä ”Yleishyödyllinen kulttuuriyhdistys Kaksihäntäinen koira” *(Kétfarkú Kutya Kulturális Közhasznú Egyesület)* kunnallisvaaleihin pyrkinyt puolue asetti myös Budapestin VII kaupunginosan vaaleihin pormestariehdokkaaksi Dániel Mogácsin. Se ei kuitenkaan saanut kerätyksi tarpeeksi kannattajia eikä siksi saanut ehdokkaitaan virallisille listoille.

Vuonna 2013 Kaksihäntäinen koira yritti virallisesti rekisteröityä puolueeksi. Alempien oikeusasteiden hylättyä hakemuksen Unkarin korkein oikeus lopulta kesäkuussa 2014 hyväksyi puolueen esittämät valitukset ja totesi, että puolueen rekisteröimiselle ei ole laillista estettä.

## Toiminta
Puolue sai valtakunnallista huomiota vuonna 2015 vastamainoskampanjallaan, joka oli reaktiota Unkarin hallituksen maahanmuuttovastaiseen julistekampanjaan. Lahjoituksilla kustannetuissa julisteissa oli hallituksen kampanjaa parodioivia iskulauseita, esimerkiksi ”Jos olet Unkarin pääministeri, sinun tulee kunnioittaa lakejamme!”. Vuoden 2018 parlamenttivaalien alla, kun kaikille ehdokkaita asettaneille puolueille annettiin tilaisuus viiden minuutin ajan esitellä ohjelmaansa valtion yleisradioyhtiön M1-televisiokanavalla, Kaksihäntäisen koiran edustaja saapui studioon kanaksi pukeutuneena ja luki paperista tekstin, joka oli pelkkää kotkotusta. Tarkkailijoiden mukaan kotkotus voitiin lukea binäärikoodina, josta muodostui sanat ”ilmaista olutta”.

Valtapuolueiden pilkkaamisen ohella puolueen toiminnan pääpaino on paikallisissa tempauksissa, joissa puolueen ”passivistit” esimerkiksi kunnostavat bussipysäkkejä tai puistonpenkkejä, maalaavat rikkinäisiä jalkakäytäviä huomion kiinnittämiseksi niiden huonoon kuntoon tai avustavat hädänalaisia, esimerkiksi järjestämällä sodasta kärsineille Ukrainan lapsille lomaleirin Balatonilla tai poikkeuksellisen kylmien säiden aikaan tammikuussa 2026 Budapestin Nyugati-rautatieasemalle lämmittelyteltan kodittomia ja köyhiä varten. Huhtikuussa 2025 puolue järjesti, protestina hallituksen hankkeille Pride-tapahtuman kieltämiseksi, satiirisen ”Illiberal Pride” -mielenosoituksen, jossa pukeuduttiin harmaisiin ja julistettiin, että ”kaikkien on oltava samanlaisia”.

Ainoana Unkarin puolueista Kaksihäntäinen koira kannattaa marihuanan laillistamista. 

## Kannatus
Kaksihäntäinen koira on sekä vuoden 2018 että vuoden 2022 parlamenttivaaleissa jäänyt 5 %:n äänikynnyksen alle, mutta vuoden 2019 kunnallisvaaleissa se sai edustajiaan useiden Budapestin kaupunginosien valtuustoihin ja yhteen kaupunginosaan varapormestarin paikan. Vuoden 2024 kunnallisvaaleissa puolueen tuolloinen johtaja Gergely Kovács nousi Budapestin XII kaupunginosan pormestariksi.

Tammikuussa 2024 tehdyssä mielipidetutkimuksessa Kaksihäntäinen koira ohitti useimmat silloiset oppositiopuolueet. Sitä ilmoitti kannattavansa 5 % vastaajaotoksesta ja 8 % niistä, jotka aikoivat varmasti äänestää. Pian tämän jälkeen oppositiokenttä mullistui Péter Magyarin TISZA-puolueen aktivoitumisen myötä. Huhtikuun 2026 parlamenttivaalien alla jotkin oppositiopuolueet ilmoittivat luopuvansa varmistaakseen TISZAn vaalivoiton ja Fidesz-puolueen pitkäaikaisen ylivallan päättymisen. Kaksihäntäinen koira ilmoitti asettavansa ehdokkaita vaaleihin mutta pyysi äänestäjiä antamaan äänensä vaalipiirikohtaiselta henkilölistalta jollekin muulle oppositiopuolueelle (sillä puoluejohtaja Dávid Nagyn mukaan puolueella ei olisi mahdollisuuksia saada omaa ehdokastaan läpi yhdestäkään vaalipiiristä) ja äänestämään Kaksihäntäistä koiraa vain puolueiden listalta (Unkarin parlamenttivaaleissa äänestäjät antavat kaksi ääntä, toisen vaalipiirikohtaisen listan ehdokkaalle ja toisen valtakunnallisen listan puolueelle).

## Lähteet